প্রতিবেদনে আরও বলা হয়, সেনাবাহিনীর তুলনায় বিডিআর জওয়ানেরা কম সুযোগ-সুবিধা পেয়ে থাকেন বলে তাঁদের মধ্যে অসন্তোষ ছিল। বিডিআরের দোকান পরিচালনার ক্ষেত্রে যথেষ্ট স্বচ্ছতা না থাকায় এ নিয়ে জওয়ানেরা নিজেদের কল্পনাপ্রসূত ধারণার অবতারণা করেন, যা তাঁদের বিদ্রোহে প্ররোচিত করে। আবার জাতীয় সংসদ নির্বাচনে জওয়ানদের মধ্যে ভাতা দেওয়ার নিয়ম থাকলেও তা দেওয়া হয়নি। এতে জওয়ানেরা মনে করেন, এসব অর্থ আত্মসাৎ করা হয়েছে। বিদ্রোহ পরিচালনাকারীরা সাধারণ জওয়ানদের মধ্যে এরূপ ভ্রান্ত ধারণা তৈরি করেন যে বিডিআর সদর দপ্তরের ভেতরে ঠিকাদারি, স্কুলে ভর্তি এবং ইংলিশ মিডিয়াম স্কুল পরিচালনা নিয়ে অনিয়মের সঙ্গে জড়িত মহাপরিচালক মেজর জেনারেল শাকিল আহমেদ, তাঁর স্ত্রী নাজনীন শাকিল ও ঢাকার সেক্টর কমান্ডার মুজিবুল হক। এ বিষয়গুলো জওয়ানদের বিদ্রোহের ব্যাপারে প্ররোচিত করে।